Típica representación sobreimpresa en azucre glas da Cruz de Santiago.
A **torta de Santiago** é unha sobremesa tradicional da cociña galega, orixinaria de Santiago de Compostela. Os ingredientes principais desta torta son a améndoa, o azucre e os ovos. É unha das sobremesas que máis recoñecemento internacional acadou sendo considerada unha das mellores tortas de todo o mundo.

Dende o 3 de marzo de 2006 a torta de Santiago fai parte do rexistro de Indicación Xeográfica Protexida baixo o nome castelán de "*Tarta de Santiago*".

Características
---------------

Un dos ingredientes principais da torta é a améndoa (33% do total da masa) que se esmaga e se mestura con ovo (outro terzo da masa) e azucre (o outro cuasi-terzo restante) nunha masa compacta (adoita levar algunha cantidade de manteiga) que se aromatiza con canela e reladura de limón, para ser posteriormente introducida no forno nun recipiente refractario, normalmente entre 180 °C e 200 °C durante case 45 minutos.

A torta pode ter ou non base; se a ten non pode representar máis do 25% do total do peso. A base poder ser de follado, elaborado con fariña de trigo, manteiga, auga e sal ou de masa crebada (fariña de trigo, manteiga, azucre refinado, ovo enteiro, leite e sal).

Segundo as receitas pode incorporar brandy ou augardente como aromatizadores. O pastel queda no forno ata que se empeza a poñer unha capa dura na tona. É moi frecuente poñer un modelo coa silueta de cruz de Santiago e botar azucre glas sobre a superficie, de modo que ó retirar o modelo fica a cruz "impresa".

O aroma característico desta torta é unha mestura equilibrada entre a améndoa e o ovo, cando se corta o contido debe ter unha cor dourada e a súa textura debe ser lixeiramente esponxosa e algo graúda.

Historia
--------

En Portomarín fanse as tortas de Santiago *Ancano*.
Non se sabe nada sobre o consumo de améndoa en Galicia durante a Idade Media pero sábese que a carestía deste alimento convertíao nun luxo reservado a poucos. A primeira noticia que se ten do uso deste "*biscoito de améndoa*", ó que hoxe coñecemos como torta de Santiago, procede de 1577 durante unha visita de Pedro de Porto Carrero á Universidade de Santiago aínda que daquela era denominada "torta real" pero tiña a mesma proporción nos ingredientes. As primeiras receitas fiables proceden de apuntamentos de Luis Bartolomé de Leybar que datan de 1838 baixo a epígrafe de "*Tarta de Almendra*".

A orixe da Cruz de Santiago representada na súa superficie data de 1924, ano no que a compostelá «Casa Mora» comeza a adornar as tortas de améndoa coa que sería a súa silueta característica, acadando grande éxito en Galicia e no resto de España.

O 3 de marzo de 2006 a torta de Santiago entrou no rexistro de Indicación Xeográfica Protexida baixo o nome castelán de "*Tarta de Santiago*".

Consumo
-------

Aínda que na maioría dos casos adoita ser unha sobremesa servida tralas comidas, acompañada dun café con leite, existen outras variantes que permiten degustar esta torta cun viño doce.

Notas
-----

1. ↑  «Tarta de Santiago»
2. ↑  Rodríguez, Ricardo (2015-09-17). "La tarta de Santiago entre las mejores del mundo". *Cadena SER* (en castelán). Consultado o 2021-12-14.
3. ↑  Tarta de Santiago Arquivado 14 de decembro de 2021 en Wayback Machine.. Galicia Calidade
4. 1 2  Boe número 69. RESOLUCIÓN de 3 de marzo de 2006, de la Dirección General de Industria Agroalimentaria y Alimentación, por la que se da publicidad a la solicitud de registro de la Indicación Geográfica Protegida «Tarta de Santiago» Páxinas: 11254 - 11255. *(en castelán)*

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Torta de Santiago Modificar a ligazón no Wikidata*** |

### Outros artigos

* Torta de Mondoñedo
* Larpeira
* Filloas
* Queique
* Torta de Guitiriz
* Castiñeira

### Ligazóns externas

* Consello Regulador da Indicación Xeográfica Protexida *Tarta de Santiago*

| * v
* c
* e
Denominacións de Orixe de Galicia e I.X.P. |
| --- |
| Bebidas espirituosas | 
* Augardente
* Augardente de herbas
* Licor café
* Licor de herbas

 |
| Carnes | 
* Ternera Gallega
* Lacón Gallego

 |
| Queixos e manteigas | 
* Arzúa-Ulloa
* Cebreiro
* Tetilla
* San Simón da Costa

 |
| Embutidos | 
* Lacón galego

 |
| Froitas | 
* Castaña de Galicia

 |
| Hortalizas | 
* Grelos de Galicia
* Pataca de Galicia
* Pemento de Padrón
* Pemento da Arnoia
* Pemento do Couto
* Pemento de Oimbra

 |
| Legumes | 
* Faba de Lourenzá

 |
| Mel | 
* Mel de Galicia

 |
| Peixes, moluscos e crustáceos | 
* Mexillón de Galicia

 |
| Panadería, pastelería, repostería | 
* Pan de Cea
* Pan galego
* Torta de Santiago

 |
| Viños | 
* Monterrei
* Ribeiro
* Rías Baixas
* Valdeorras
* Ribeira Sacra

 |